Siku rin'wana Solani u vone mihlolo. A ku nga ri mihlolo yin'wana loko ku nga ri ku vona vahariva va yena va n'wi jikela bya xikuta.A va hundzuke mavala ku fana na rimpfani. Va n'wi nghenerile va mukisana na yena hi timholovo lero na yena n'winyi a nga ha swi twisisi ku ri vo cinca kumbe murhi wa n'anga se wu lo xaxa. A sungula ku khoma la, a tshika la. Xingomatanda na xona hi lexi xi n'wi hemberile xi ku swa yena i swinene kasi i mavunwa ya rihlaza. A xo tilavela yo mali ndlala yi nga boka laha tikweni. Leswi se a va n'wi endla swona a va swi nyanyisa. A a va boxa na swihundla swa leswaku u fambela eka swingomatanda, ku ri hileswaku a va hamba va famba na yena. Lexi se a xi hlamarisa vanhu va muganga hi leswi Solani na yena malembe ya nga lo tlhandlamana ya tlhandlamanile, ku ri hava nhlanga leyi balekaka. A a nga si kuma n'wana kumbe ku twa leswaku u bihe emirini. Leswi hi swona swi nga paluxa xihundla. Se a swi tiveka leswaku Rhulani wa vanhu a a nga ri na nandzu. Phela Magazini hi mpfhuka a ri yena, a a nga si tshama a tshova nhwana na un'we nenge. Solani yena na tidyondzo ta yena, a a dya mbitsi a xeva hi nhlomulo. A a ehleketa leswaku loko a ri na tidigiri u to fika u ku phu, nakanaka, swihlangi khoma kwala, kasi do! N'wana u huma eka Yehovha. Loko vukati a va hlahluvela a ku ta va ku ri hava na un'we wo hlupheka evukatini. Kunene vukati a va hlahluveli.